Den 25-årige gravide kvinde fra Eritrea, som siden lørdag har været eftersøgt af Nordjyllands Politi, bortførte sammen med sin ægtemand fredag deres etårige datter fra et bosted. Det var under overværet samvær med datteren, at parret besluttede at kidnappe hende. Det bekræfter Carsten Straszek, der er efterforskningsleder og politikommissær ved Nordjyllands Politi, overfor TV 2. Da personalet forsøgte at stoppe parret, opstod der tumult. - Ingen af familiebehandlerne kom slemt til skade. Der var tale om slag og spark, men ikke alvorlig vold, fortæller efterforskningslederen. Mor og datter stadig forsvundet Mens moren, Ezwti Ghebrehiwet Tkue, som er gravid i sjette måned, og den halvandet år gamle Elyana Aron Mussie stadig er eftersøgt, er den unavngivne ægtemand i politiets varetægt. - Efterforskningen ledte til, at vi kort efter episoden kunne anholde manden. Han blev fremstillet i grundlovsforhør lørdag morgen og er nu varetægtsfængslet, fortæller Carsten Straszek. Nordjyllands Politi frygter, at kvinden ikke er i stand til at tage vare på sin datter. Carsten Straszeck kan ikke uddybe bekymringen, men opfordrer Ezwti Ghebrehiwet Tkue til at melde sig selv, så datteren kan komme tilbage. Politiet opfordrer ligeledes offentligheden til at byde ind, hvis de har oplysninger i sagen. I den forbindelse har de udsendt billeder og beskrivelser af mor og datter. Ezwti Ghebrehiwet Tkue bliver beskrevet som en 25-årig kvinde. Hun er af eritreansk afstamning og har kort, mørkt afrohår. Hun benytter parykker og er almindelig til robust af bygning. Hun er gravid i sjette måned og cirka 168 centimeter høj. Da hun forsvandt, var hun iført en lysebrun-beige tynd, lettere vatteret overgangsjakke med bindebånd og løbesko. Datter er multiallergiker Hendes datter, Elyana Aron Mussie, der bliver kaldt Ellie, beskriver politiet som dansktalende. Hun er halvandet år gammel, af eritreansk afstamning, har mørkt afrohår og er cirka 90 centimeter høj. Hun vejer cirka 11 kilo. Hun er multiallergiker og derfor medicinkrævende. Da hun forsvandt, var hun iført lyselilla strømpebukser, lyselilla langærmet trøje af mærket Pomp de Lux, lyselilla kjole med sølvglimmer af chiffon, også af mærket Pomp de Lux. Hun har kaldenavnet Ellie. Den lille pige og hendes mor er sidst set ved deres hjem i Aalborg lørdag eftermiddag. Hvis man har set kvinden, eller ved hvor hun opholder sig, bedes man kontakte politiet på telefon 114.

Opsummering:
Politiet frygter, at kvinden ikke er i stand til at tage vare på sin datter.